Ellies Industries finaal gelikwideer | Netwerk24
Deur Francois Williams 12 April 2021 15:42
Dit kom nadat Ellies in Februarie gewaarsku het hy sal die afdeling moet sluit. Ellies Industries is 'n fabriek met 148 werkers wat van die dekodeerders sou vervaardig wat mense nodig het wanneer hulle na digitale aardtelevisie oorskakel.
Dit is veral die staat se gesloer met die uitrol van dié projek wat volgens Ellies bygedra het tot die besluit om die fabriek te sluit.
Ellies se aandeelprys op die JSE was Maandag onveranderd op 9c.
Ellies het op 12 Februarie aangekondig hy gaan finansiering aan Ellies Industries staak weens die afgelope vyf jaar se swak prestasie van die afdeling. Ellies het wel probeer om 'n koper te vind. Een potensiële koper wat 'n omvattende noulettendheidstudie gedoen het, het toe nooit 'n aanbod gemaak nie. Nog 'n koper wou meer finansiering en sekuriteit hê as wat aangebied is, en dié transaksie het ook deur die mat geval.
'n Bevel vir voorlopige likwidasie is op 24 Februarie deur die hooggeregshof toegestaan.
Ellies Industries was nie 'n volfiliaal van Ellies nie. Die groep het wel 'n beherende belang van 73,68% besit.
Ondanks die probleme by Ellies Industries het die groter groep in die halfjaar tot einde Oktober 'n wins behaal teenoor 'n verlies 'n jaar gelede.
Hoewel hy nie 'n dividend verklaar het nie, het sy nabelaste wins in die halfjaar met 143% tot R12,9 miljoen gegroei, vergeleke met 'n verlies van R30,1 miljoen 'n jaar gelede.
Benewens satellietskottels en dekodeerders lewer Ellies verskeie elektronikaprodukte, soos kabels vir oudiovisuele toerusting, kragopwekkers, beligting, kragproppe en skakelaars, asook toerusting vir sonkragstelsels soos sonpanele, omsetters en batterye.